
A dokumentum 2024. január 6-tól lép hatályba.


Kedves Szülők és Vendégek!

Házirendünk az érvényes jogszabályokat figyelembe véve, a hozzánk járó gyermekek és szülők
érdekeit szem előtt tartva készült, ami tükrözi nevelőtestületünk szellemiségét és az óvodánk
belső életét, valamint törvényes működését szabályozza.
A házirend a gyermekekre, szülőkre, az intézményben tartózkodó vendégekre, valamint az intézmény minden dolgozójára vonatkozik. A Házirend egy jogforrás, megsértése jogsértés.

Kérjük szíves együttműködésüket!



Általános információk
Óvodánk neve: Morzsa Sportóvoda
Címe: 1151 Budapest, Sződliget u. 16.
OM-azonosítója: 203011
Telefonszáma: +36-30-5860255, +36-30-2430463
E-mail címe: info@morzsaovi.hu
Honlapjának címe: www.morzsaovi.hu
Fenntartója: Nami Piano Nonprofit Kft.
Intézmény igazgatóhelyettese: Boda Tamásné


Az intézmény pontos nyitvatartása
Intézményünkben a nevelési év szeptember 1-jétől, a következő év augusztus 31-ig tart. A szorgalmi időszak szeptember közepétől május 31.-ig tart. A május 31.-től szeptember 1-ig tartó időszak nyári napirend szerint összevont csoportokkal működik. 
A szünetekről a szeptemberi szülői értekezleten tájékoztatja sz igazgató a szülőket.

Napi nyitvatartás: hétfőtől péntekig 7:00-től 17:30-ig. 7:00-től 8:30-ig egy csoportban gyülekeznek a gyermekek, és délután 16:30-tól 17:30 óráig is összevont csoport működik. Az ünnepek miatti munkarendben bekövetkezett változásokról időben értesítést kapnak a szülők. 
Az óvodai csoportban, egy nevelési évben egy ill. lehetőség szerint két szülői értekezlet megtartására kerül sor, melynek időpontját az óvodavezető határozza meg, amelynek időpontjáról legalább 14 nappal előbb értesítjük a szülőket. Ezért nyomatékosan kérjük a faliújságunkról történő rendszeres tájékoztatást figyelemmel kísérni. 


Az intézmény használatba vételének rendje
Mikor veheti igénybe a gyermek az intézményi nevelést? 
· A gyermekek 2,5 éves kor betöltésétől az iskolaérettség eléréséig, maximum hét éves koráig külön elbírálással. 
· Akkor, ha gyermek egészséges, a védőoltásait megkapta, oltási könyvét bemutatta. 
· Akkor, ha a szülő aláírta az intézményi ellátásra vonatkozó megállapodást, házirend olvasása után, az arra vonatkozó nyilatkozatot. 

Óvodai beiratkozás 
A Nemzeti köznevelési törvény (a továbbiakban Nkt.) 8. § (1) bekezdése kimondja, hogy az óvoda a gyermek hároméves (illetve betöltött 2,5 éves) korától a tankötelezettség kezdetéig nevelő intézmény. Az Nkt. 49. §-a szerint az óvodai felvétel, átvétel jelentkezés alapján történik. A szülő gyermeke óvodai felvételét, átvételét bármikor kérheti, a gyermekek felvétele folyamatos. A felvételről, átvételről az óvoda vezetője dönt.
Előre egyeztetett időpontban, szülők számára szervezett nyílt nap során lehetőséget biztosítunk a gyermekek és a szülők számára az intézmény megtekintésére és a felmerülő kérdések megválaszolására. A beiratkozás a szülő személyes megjelenésével történik. Ekkor a szülők tájékoztatása (a házirend átadása) után a gyermek adatait rögzítjük. A beiratkozás folyamatos, a jelentkezési lap kitöltésével és az óvodai ellátásra vonatkozó megállapodás aláírásával válik érvényessé. Az adatok igazolása érdekében a gyermek és a szülők személyazonosságát igazoló dokumentumokat be kell mutatni [születési anyakönyvi kivonat, személyi igazolvány (vagy útlevél), lakcímkártya, oltási kiskönyv, gyermek TAJ-kártyája, gyermek esetleges betegségeit igazoló dokumentumok]. 

Az elhelyezés megszűnése 
· Amennyiben a szülő írásban jelzi gyermeke kimaradását. 
· Ha a gyermeket más óvoda átvette, a szülő az átvételt jelezte írásban . 
· A szülők és a gyermek intézménnyel szembeni folyamatos együttműködésének hiánya áll fent, az óvodavezető szünteti meg. 
· Ha a gyermeket felvették az iskolába, a nevelési év utolsó napján. 

Gyermekek az óvodában

A gyermek jogai 
A gyermek személyiségét, emberi méltóságát és jogait tiszteletben kell tartani, és védelmet kell számára biztosítani fizikai és lelki erőszakkal szemben. A gyermek nem vethető alá testi és lelki fenyítésnek, kínzásnak, kegyetlen, embertelen, megalázó büntetésnek vagy bánásmódnak.
A gyermeknek joga, hogy 
· képességeinek, érdeklődésének, adottságainak megfelelő nevelésben és oktatásban részesüljön, tehetségének felismerése és fejlesztése érdekében. 
· a köznevelési intézményben biztonságban és egészséges környezetben neveljék és oktassák, óvodai életrendjét pihenőidő, szabadidő, testmozgás beépítésével, sportolási, étkezési lehetőség biztosításával életkorának és fejlettségének megfelelően alakítsák ki. 
· biztonsága érdekében az óvodában tartózkodása ideje alatt végig pedagógus és/vagy nevelő felügyelete alatt álljon. 
· részére a nevelés és oktatás során a tájékoztatás nyújtása és az ismeretek közlése tárgyilagosan és többoldalú módon történjék. 
· személyiségi jogait, így különösen személyiségének szabad kibontakoztatásához való jogát, önrendelkezési jogát, cselekvési szabadságát, családi élethez és magánélethez való jogát a köznevelési intézmény tiszteletben tartsa, e jogának gyakorlása azonban nem korlátozhat másokat ugyanezen jogainak érvényesítésében, továbbá nem veszélyeztetheti a saját és társai, a nevelési-oktatási intézmény alkalmazottai egészségét, testi épségét. 
· az intézmény eszközeit, berendezéseit, felszereléseit használja. 
· életkorának és fejlettségének megfelelően, a napirendben és a házirendben megfogalmazottak szerint vegyen részt saját környezete és az általa használt játékok, eszközök rendben tartásában. 

A gyermekek ápoltsága, ruházata az óvodában 
· A gyermek akkor ápolt, ha a teste, a haja, illetve a körme tiszta, az utóbbi megfelelő méretőre le van vágva. 
· A szobai, udvari váltóruhát, cipőt egészségi és kényelmi szempontok szerint válasszák ki. 
· Az öltözék, cipő, csizma stb. jellel való ellátását kérjük az elcserélés elkerülése érdekében. A ruhákat, cipőket a kijelölt helyen, az előtérben, öltözőben, illetve a gyermek saját polcán (szekrényben) helyezzék el. 
· A gyermekek saját polcára tegyenek pótruhát (fehérnemű, zokni, póló, nadrág), illetve nejlon zacskót az elkoszolódott ruhaneműknek. 
· Tornafelszerelés meglétéről (a csoport óvónőinek kérése alapján) és annak tisztaságáról gondoskodjanak. A gyermekek étkeztetése az intézményben
· A gyermekek az óvodában egész napos étkezést vesznek igénybe (napi 4×). 
· Házilag készített süteményt, tortát, üdítőitalt nem fogadhatunk el. Cukrászdából, boltból rendelt, hozott ételekről szigorú HACCP-előírások betartásáról szóló igazolás kötelező. 
· A gyermek egyéni etetése otthonról hozott élelmiszerrel a többi gyermek előtt az óvoda területén nem etikus, valamint az óvoda tisztántartását is nehezíti, ezért kérjük, hogy az otthonról hozott ételeket, nassolnivalókat az óvoda kapuján kívül vegyék csak elő, és akkor adják oda gyermeküknek. 
· Tej- és lisztérzékenység, cukorbetegség, ételallergia stb. esetén kérjük, forduljon bizalommal az igazgatóhoz/igazgatóhelyetteshez a megoldás érdekében. 
· Az étkezések időpontja: reggeli 8:30 és 9:00 között, tízórai (gyümölcs) 10:00 és 10:30 között, ebéd 12:00 és 12:30 között, uzsonna 15:00 és 15.30 között.  

A gyermekekkel kapcsolatos egészségügyi szabályok 
· A Népegészségügyi Szakigazgatási Szerv (korábbi nevén ÁNTSZ) által előírt szabály, hogy a tanév alatt betegség esetén, a hiányzás után be kell mutatni az orvosi igazolást. 
· Az intézményben csak teljesen egészséges gyermek tartózkodhat! Beteg, megfázott, gyógyszert, láz- vagy köhögéscsillapítót szedő, még lábadozó gyermek bevétele az intézménybe, a gyermek biztonságos gyógyulása és a többi gyermek egészségének megőrzése érdekében nem megengedett. Ilyen esetben a nevelő kötelessége a gyermek átvételének megtagadása. 
· A beteg gyermek az orvos által meghatározott időszakban nem látogathatja az intézményt. Ha a pedagógus megítélése szerint a gyermek az intézményben megbetegszik, gondoskodik a többi gyermektől való elkülönítéséről, és a lehető legrövidebb időn belül értesíti a gyermek szüleit, akinek kötelessége a gyermeket a lehető legrövidebb időn belül elvinni az intézményből, és gondoskodnia az orvos felkereséséről. Azt, hogy a gyermek ismét egészséges és látogathatja a nevelési-oktatási intézményt, részt vehet a foglalkozásokon, orvosnak kell igazolnia. Az igazolásnak tartalmaznia kell a betegség miatt bekövetkezett távollét pontos időtartamát is. 
· Otthonról beküldött gyógyszer beadása a nap folyamán az nevelők részéről tilos! Kivéve az allergia esetén, illetve a magas láz – 38,5 °C felett – csillapítására szolgáló gyógyszereket, (amennyiben az intézményben lázasodik be), valamint a lázgörcs és asztma esetén szükséges készítményeket. 
· Baleset vagy az intézményben megbetegedő gyermek esetén a gyermeket haladéktalanul el kell látni, miközben a csoportja felügyeletét meg kell szervezni. A baleset súlyosságától függően, illetve eszméletvesztés, lázgörcs esetén orvosról kell gondoskodni (mentő, orvos kihívása, elszállítása orvoshoz). Fertőző betegség (rubeola, bárányhimlő, skarlát stb.) esetén a szülőnek bejelentési kötelezettsége van. Az intézmény a bejelentést követően jelez az ÁNTSZ-nek, és fertőtlenítő takarítást végez. 

Egyéb szabályozások

 A gyermekek érkezésének és távozásának rendje 
· A gyermekek lehetőség szerint reggel 7:30 és 8:30 között – a nevelési tevékenység zavarása nélkül – érkezzenek az intézménybe. A szülő kötelessége gyermekét zárásig (17:30- ig) hazavinni. 
· Az intézménybe érkezésekor a szülő minden esetben személyesen adja át a gyermekét a nevelőnek, a kapuból, előtérből elengedett gyermekért felelősséget nem tudunk vállalni, mivel a nevelő nem is tud a gyermek megérkezéséről. 
· A szülő gyermekétől (beszoktatást nem tekintve), való búcsúzást, a csoportszobán kívül, (csoportszoba ajtajában) rövid időn belül köteles megtennie, a csoportszobába nem léphet be, a gyermeke érdekében. 
· Nem minősül intézményi nevelési időnek az az időszak, amikor a szülő megérkezett gyermekéért. Ettől az időponttól a szülő felel a gyermekéért. 
· Amennyiben a szülő vagy megbízottja 17:30-ig nem veszi át a gyermeket, az igazgató(helyettes) felszólítja a szülőt a Házirend betartására, és annak nem betartásának következményeire. 
· Írásos nyilatkozatra van szükség, ha gyermeket nem a szülő vagy törvényes képviselő viszi haza, amelyet az intézmény vezetőjének kell átnyújtania.  
· A gyermek hiányzását be kell jelenteni a csoportos nevelőnek. Tíz nap igazolatlan mulasztás – egyszeri írásbeli óvodai figyelmeztetés után – az óvodából való kizárást vonhatja maga után. Továbbá az igazolatlan hiányzásokkal kapcsolatban a 20/2012(VIII.31) V. fejezet 51§ (4). bekezdése alapján jár el az intézmény. 
· A szülő minden esetben ellenőrizze, hogy a gyermeke ne hozzon be az intézménybe olyan tárgyat, amely baleset forrása lehet (gyufa, kés, tű, mobiltelefon stb.) 
· A gyermeket a szülők, ezen kívül az általuk megnevezett, írásban bejelentett felnőtt, illetve nagyobb testvér (18 év feletti) viheti haza. Ennek hiányában a gyermeket nem adja ki az óvoda. 
· A válófélben lévő szülők esetében a gyermek elvitelét csak bírósági végzés bemutatása után korlátozhatja valamelyik szülő a másik rovására. Az óvodába járási kötelezettség 
A nemzeti közneveléséről szóló 2011. CXC. törvény 8. § (2) bekezdése alapján minden gyermek abban az évben, amelynek augusztus 31. napjáig betölti a 3. életévét, a nevelési év kezdőnapjától legalább napi négyórás (délelőtt) óvodai nevelésre kötelezett. 
Amennyiben a gyermek hosszabb mulasztási időt tartana azt kérvényezni köteles a fenntartónál és óvodavezetőnél írásban, ha a mulasztási idő befolyásolja a gyermek fejlődésmenetét (amelyet az óvodavezető határoz meg), akkor az óvodavezető írásban figyelmezteti a szülőt, ha nem történik együttműködés jelentési kötelezettségét a gyermekvédelem felé megteszi. 

A tevékenységekről való távolmaradás, hiányzás megkérésének, indoklásának és egészségügyi igazolásának szabályai 
Betegség miatti hiányzást követően csak orvosi igazolással látogathatja újra az óvodát a gyermek. 
Egyéb esetben, amennyiben a szülő három napnál hosszabb ideig (pl. üdülés, külföldön való tartózkodás miatt) nem kívánja az óvodát igénybe venni, az igazgató(helyettes) felé írásban szükséges ezt jelezni. 

A gyermekek otthonról behozott tárgyainak, játékainak szabályozása 
Behozható tárgyak: olyan személyes plüss kisállat, baba, takaró, párna, cumi stb., amelyek a gyermek elalvását és az otthontól való elszakadását segítik, megkönnyítik. 
Egyéb játék nem hozható óvodába. Amennyiben ez mégis megtörténik és a nevelő ezt észleli, akkor ezeket elveszi a gyermektől, biztonságba helyezi, és hazamenetelkor átadja a szülőnek. A behozott tárgyakért (játékok, felszerelések) az intézmény anyagi felelősséget nem vállal. 



Egyéb a gyermekre vonatkozó óvó-védő és baleset megelőzési szabályok 
Az intézményi nevelési időn kívül, de az intézmény nyitvatartási ideje alatt - amikor a szülő megérkezik reggel gyermekével, és amikor délután elindul vele haza, feltéve, ha nem közvetlenül a zárás előtt érkezik - szülői felelősséggel és szülői engedéllyel az óvoda területén a gyermek rövid időre használhatja a játszóteret. Kérjük, hogy a kialakított szokások és szabályok szerint használják a játszóteret. Ebben az esetben azonban az intézmény az esetleges balesetekért felelősséget nem vállal. Ebben az esetben a játékok elrakása a gyermek és a szülő feladata. 
Tilos:
· a kültéri és beltéri lépcsők, feljárók korlátjaira, illetve a játszóudvar kerítésére felülni, felállni, felmászni. 
· a beltéri lépcsőt felnőtt felügyelete nélkül használni. 
· a tornatermet, konyhát, vezetői irodát, óvodai, nevelői dolgozók helyiségeit, intézményi dolgozó felügyelete nélkül használni.
· az óvoda épületén belül utcai cipőben (váltócipő, vagy cipővédő nélkül) közlekedni. 

A szülőnek joga van igazgatóval/igazgatóhelyettessel,  óvónővel való találkozásra – a szülők előzetes bejelentése alapján – a fogadóórán. Kérjük a szülőket, hogy a csoportban lévő pedagógus, nevelő napi munkáját – gyermekek érdekében – hosszabb beszélgetésekkel ne zavarják. A gyermekek fejlődéséről, személyiségéről tájékoztatást csak a pedagógus adhat, a szülővel megbeszélt időpontban. 

A szülő kötelességei: 
· A szülőt gyermekével kapcsolatosan adatszolgáltatási kötelezettség terheli. Köteles a gyermek adataiban történt változást a változást igazoló jognyilatkozat kézhezvételétől számított 5 napon belül az óvoda tudomására hozni. Köteles a gyermek nevelésében szerepet és felelősséget vállalók tekintetében (szülők, gondozók személye) történt változást a jognyilatkozat kézhezvételétől számított 5 napon belül az óvodával közölni. Köteles továbbá a szülő saját, illetve a gyermeke lakhelyének megváltozását a bekövetkezés napját követő napon az intézménnyel tudatni. 
· A szülő kötelessége, hogy gondoskodjon a gyermeke testi, érzelmi, értelmi és erkölcsi fejlődéséhez szükséges feltételekről. 
· Kötelessége, hogy biztosítsa gyermeke zavartalan és rendszeres óvodába járását. 
· Kötelessége, hogy figyelemmel kísérje gyermeke fejlődését, és a tőle elvárható módon segítse a fejlődés folyamatát, valamint a gyermek közösségbe való beilleszkedését, a közösségi élet szabályainak elsajátítását. 
· Rendszeresen tartson kapcsolatot a gyermekével foglalkozó pedagógusokkal, és részükre az együttnevelés érdekében a szükséges tájékoztatást adja meg. 
· Tartsa tiszteletben az intézmény dolgozóinak emberi méltóságát és jogait. A pedagógus, valamint az ő munkáját segítő alkalmazottak a nevelői és oktatói munka, illetve a gyermekekkel összefüggő tevékenysége során büntetőjogi védelem szempontjából közfeladatot ellátó személyeknek számítanak. 
· A szülő kötelessége, hogy gyermekével megjelenjen a nevelési tanácsadáson, továbbá biztosítsa gyermekének az óvodapszichológusi vizsgálaton és a fejlesztő foglalkozásokon való részvételét, ha a gyermekkel foglalkozó pedagógusok kezdeményezésére a nevelőtestület erre javaslatot tesz. Ha az e bekezdésében foglalt kötelezettségének a szülő nem tesz eleget, a Kormányhivatal kötelezi a szülőt kötelezettségének betartására. 

A család és az intézmény közös nevelési elveinek kialakítása
Az intézményünkbe járó gyermekeket arra neveljük, hogy tanulják meg tisztelni a felnőtteket, szeressék és fogadják el pajtásaik egyéniségét, másságát, tudják kifejezni magukat, de legyenek képesek alkalmazkodni is. Az esetleges konfliktusokat ne durvasággal, erőszakkal oldják meg. Ezen törekvésünk sikerességének érdekében kérjük, hogy otthon is ezeket az alapelveket erősítsék gyermekeikben. 
Kérjük, minden szülő csak a saját gyermekét nevelje és fegyelmezze! 
Az intézménybe érkezéskor és távozáskor kérjük, mindenki mutasson példát gyermekének, és köszönéssel üdvözöljük egymást! 
Óvodánk szakmai programjának feltétele, hogy az oda járó családok elfogadják és magukénak érezzék az óvoda alapértékeit és szellemiségét, valamint aktív résztvevői legyenek az intézmény közösségi életének. 
Az óvoda helyiségeinek (csoportszobáinak, konyhájának, WC-jének) és udvarának a szülők általi használatának rendjét az ÁNTSZ-előírásoknak és a helyi szabályozásoknak megfelelően alakítjuk. A szülők a konyha és étkező üzemi területére nem léphetnek be.
A szülők az óvoda épületébe kizárólag váltócipőben vagy cipővédőben közlekedhetnek. 
A testvérek biztonsága kizárólag a szülők feladata. Kérjük, hogy gyermekeiket soha ne hagyják felügyelet nélkül, és ne engedjék, hogy az óvoda tárgyi eszközeiben, dekorációjában kárt tegyenek.

Egyéb, az intézmény biztonságát garantáló szabályok
Az igazgató szabályozza az óvoda épületében való tartózkodást, amely előírás a szervezeti és működési szabályzatban található meg. 
Az igazgató intézkedése a reklám jellegű anyagok elhelyezéséről: a vezetői engedély megkérése után, csak az óvoda profiljával, tevékenységével, működésével kapcsolatos, illetve azzal összefüggő reklámszövegek, -anyagok kerülhetnek ki az óvoda hirdetőtáblájára. 
Az óvoda épületének hasznosítása egyéb célokra: kizárólag a fenntartó engedélye alapján történhet. Fontos és betartandó előírás, hogy az intézmény területén párt, politikai célú mozgalom vagy párthoz kötődő szervezet nem működhet, továbbá amíg az óvoda ellátja a gyermekek felügyeletét, ilyen jellegű tevékenység nem folytatható. 
Az óvoda területén nincs az előírásoknak megfelelő, a dohányzásra kijelölhető, erre alkalmas helyiség, ezért a dohányzás az intézmény teljes területén, és kapujától öt méteres távolságon belül tilos. 
Tilos továbbá az óvoda területén az alkohol és drogfogyasztás. 
Az óvoda területén ügynöki és kereskedelmi tevékenység nem folytatható, kivéve az óvoda által szervezett rendezvényen, illetve fenntartói, vezetői engedéllyel. 
A tűz- és bombariadó esetén szükséges teendők felsorolását az intézmény szervezeti és működési szabályzata tartalmazza. 
Megbotránkoztató viselkedés (pl.: alkoholos állapot) esetén az intézmény dolgozói felszólíthatják a helytelenül viselkedő személyt az óvoda elhagyására


A házirend nyilvánossága, megismerése
Az SZMSZ mellett a Házirendet is nyilvánosságra kell hozni, valamint egy példányát a gyermekét beíratni kívánó szülő kezébe kell adni. A Házirend nyilvánosságra hozatala a szülői értekezleteken történik, majd a megismerhetőség folyamatos biztosítása érdekében az intézmény épületében kifüggesztjük. 
A Házirend a jóváhagyása után, 2024. január 6-tól lép hatályba, és visszavonásig érvényes. 
A házirend módosítására javaslatot tehet bármely pedagógus, fenntartó, szülő. 
A Házirend elkészítéséről és közzétételéről, mint igazgató(helyettes) gondoskodom.

 Bp., 2024. január 6. 	

								……………………………………
igazgató(helyettes)


Fenntartóként az intézmény házirendjének tartalmát megismertem, véleményeztem, annak tartalmával egyetértek. 
Bp., 2024. január 6.	

								……………………………………
										fenntartó

